钦定古今图书集成/明伦汇编/官常典/第619卷 > 《代永州韦刺史谢上表》李邕
## 钦定古今图书集成/明伦汇编/官常典/第619卷 > 《代永州韦刺史谢上表》李邕

受命若惊，临职弥惧。臣以无能，累更事任，神州赤县，
实所备尝，过量逾涯，每深兢惕。不谓圣恩推泽，滥驾
朱轮。禄秩徒增，讵施乳哺之惠；服命虚受，宁兴襦裤
之谣？况此州地极三湘，俗参百越，左衽居椎髻之半，
可垦乃石田之馀。旷牧守于再秋，弥骄犷俗；代征赋
于三郡，重困疲人。分灾本出于一时，积弊遂逾于十
稔。抚安末易，知法出而奸生；子育诚难，惧力劳而功
寡。夙夜忧切，不敢遑宁。谨当宣布天慈，奉扬神化。以
日系月，傥或有成。少裨恺悌之风，因答生成之造。